Sekretarja Klinton nuk pranon thirrjen e Gadafit, ripohon se ai duhet të largohet
Zonja Klinton foli për gazetarët pas takimit me ministrin e jashtëm të Italisë, Franko Fratini.
Sekretarja Klinton po hedh poshtë një lutje të pazakontë të udhëheqësit libian drejtuar Presidentit Barak Obama që të ndërpriten operacionet ajrore të NATO-s. Zonja Klinton ripërsëriti qëndrimin se për t’i dhënë fund konfliktit, zoti Gadafi duhet të largohet nga pushteti. Në letrën dërguar dje qeverisë amerikane, zoti Gadafi akuzon NATO-n për zhvillimin e një lufte “të padrejtë” kundër Libisë dhe thotë se konfliktin duhet t’ua lënë libianëve që ta zgjedhin në kuadër të Bashkimit Afrikan. Në tekstin që iu shpërnda gazetarëve, zoti Gadafi përsërit akuzat se al-Kaida ndodhet prapa kryengritjes kundër tij. Udhëheqësi libian e quan zotin Obama, presidentin e parë afrikano-amerikan të Shteteve të Bashkuara, bir Afrike dhe thotë se pavarësisht nga ndërhyrja e NATO-s, ai shpreson që zoti Obama të fitojë edhe një mandat në krye të vendit. Sekretarja Klinton foli për letrën nga Libia në një konferencë shtypi të përbashkët me ministrin e jashtëm italian, Franko Fratini. Qeveria e zotit Fratini i është bashkuar Francës dhe Katarit në njohjen e opozitës libiane, Këshillit Kombëtar Kalimtar, si qeveri legjitime të vendit. Por ministri italian nuk pranoi gjatë pyetjeve të gazetarëve që publikisht t’u bëjë thirrje Shteteve të Bashkuara të bëjnë të njëjtën gjë. Ai e mirëpriti, megjithatë, dërgimin këtë javë të diplomatit amerikan, Kris Stivëns, në qendrën e kryengritësve në Bengazi, për çfarë sugjeroi se do ta vërë administratën e Presidentit Obama në një pozitë më të mirë për të vendosur çështjen e njohjes. Mes ankesave të kryengritësve se fushata ajrore ka ngecur qëkurse Shtetet e Bashkuara ua dorëzuan udhëheqjen e operacioneve partnerëve të NATO-s një javë më parë, zonja Klinton tha se aleatët kanë vepruar me sukses, duke marrë parasysh ndryshimin e taktikave të forcave pro Gadafit. Zonja Klinton tha se ajo dhe zoti Fratini diskutuan sesi mund të përshpejtojë NATO trajnimin e forcave kryengritëse, një bisedë që pritet të vazhdojë javën e ardhshme kur të dy të marrin pjesë në një takim e ministrave të jashtëm të vendeve të aleancës në Berlin. Ata folën po ashtu edhe rreth shtimit të imigrantëve nga Tunizia dhe vende të tjera në Itali prejse filluan trazirat politike në rajon. Zonja Klinton tha se Italisë i ka rënë “më shumë se pjesa e saj e përgjegjësive” në rrjedhat e migrimit, ndërsa zoti Fratini tha se nuk bëhet fjalë për një problem vetëm italian, por për një “çështje me të vërtetë evropiane” dhe se Italia kërkon që barrën ta ndajë me të tjerët.